YHTEINEN KERTOMUS EUROOPAN PARLAMENTILLE JA NEUVOSTOLLE Kosovon( edistymisestä joulukuussa 2012 kokoontuneen neuvoston päätelmissä mainituissa asioissa ajatellen mahdollista päätöstä vakautus- ja assosiaatiosopimusta koskevien neuvottelujen aloittamisesta /* JOIN/2013/08 final */





YHTEINEN KERTOMUS EUROOPAN PARLAMENTILLE JA NEUVOSTOLLE Kosovon* edistymisestä joulukuussa 2012 kokoontuneen neuvoston päätelmissä mainituissa asioissa ajatellen mahdollista päätöstä vakautus- ja assosiaatiosopimusta koskevien neuvottelujen aloittamisesta 1. Johdanto Komissio teki lokakuussa 2012 toteutettavuustutkimuksen Euroopan unionin ja Kosovon välisestä vakautus- ja assosiaatiosopimuksesta[1]. Tutkimuksen mukaan Kosovo on suurelta osin valmis aloittamaan neuvottelut vakautus- ja assosiaatiosopimuksesta. Siinä myös ehdotettiin, että komissio tekee ehdotuksen kyseisen sopimuksen neuvotteluohjeista, kunhan Kosovo on toteuttanut tiettyjä toimenpiteitä, jotka liittyvät oikeusvaltioperiaatteeseen, julkiseen hallintoon, vähemmistöjen suojeluun ja kauppaan. Joulukuussa 2012 kokoontuneen neuvoston päätelmissä kiinnitettiin huomiota toteutettavuustutkimukseen ja komission aikomukseen ehdottaa neuvotteluohjeita vakautus- ja assosiaatiosopimusta varten, kunhan Kosovo toteuttaa tarvittavat lyhyen aikavälin toimenpiteet. Neuvosto myös kehotti Kosovoa jatkamaan Belgradin ja Pristinan välisessä vuoropuhelussa tähän mennessä saavutettujen sopimusten vilpitöntä täytäntöönpanoa ja osallistumaan rakentavasti kaikkien jäljellä olevien kysymysten ratkaisemiseen. Belgradin ja Pristinan välisen vuoropuhelun ja toteutettavuustutkimuksessa mainittujen lyhyen aikavälin toimenpiteiden lisäksi neuvoston päätelmissä korostetaan, että Kosovon olisi toteutettava toimia julkishallinnon uudistuksen tehostamiseksi ja oikeusvaltioperiaatteen lujittamiseksi etenkin antamalla näyttöä järjestäytyneen rikollisuuden ja korruption torjunnasta, oikeuslaitoksen uudistamisesta ja sananvapauden kunnioittamisesta. Päätelmissä vahvistettiin, että komission käynnistämillä aloitteilla (oikeusvaltioperiaatetta koskeva järjestelmällinen vuoropuhelu, viisumivapautta koskeva vuoropuhelu ja vakautus- ja assosiaatioprosessia koskeva vuoropuhelu) on tärkeä merkitys Kosovon opastamisessa sen uudistuspyrkimyksissä näillä keskeisillä aloilla. Neuvosto korosti, miten tärkeää Kosovon on tiivistää yhteistyötään EULEX-operaation kanssa ja kunnioittaa sen uusitun toimeksiannon toteuttamista. Päätelmissä ilmaistiin tyytyväisyys komission meneillään oleviin toimiin puitesopimuksen neuvottelemiseksi Kosovon kanssa sen osallistumisesta unionin ohjelmiin. Neuvosto pani lisäksi merkille Kosovon jäsenyyden Euroopan jälleenrakennus- ja kehityspankissa ja mahdollisuuden Euroopan investointipankin roolin lujittamiseen Kosovossa. Jotta tulevaisuudessa voitaisiin aloittaa neuvottelut vakautus- ja assosiaatiosopimuksesta Kosovon kanssa, neuvosto sitoutui tarkastelemaan edistymistä kaikissa edellä mainituissa asioissa. Lisäksi neuvosto sitoutui tarkastelemaan tätä kertomusta vuoden 2013 ensimmäisen puheenjohtajakauden aikana ja hyväksymään neuvotteluohjeet, jos kertomuksessa esitetty arvio on myönteinen. Näiden seikkojen vuoksi tämä kertomus on jaettu kolmeen osaan. Ensimmäisessä osassa analysoidaan Kosovon edistymistä toteutettavuustutkimuksessa esiin tuoduissa lyhyen aikavälin ensisijaisissa toimenpiteissä. Toisessa osassa tarkastellaan kaikkia muita joulukuun neuvoston päätelmissä esiin tuotuja kysymyksiä, kuten Kosovon ja Serbian pääministerien poliittista vuoropuhelua, jota käydään EU:n ulkoasiainedustajan tuella, sekä tähän mennessä aikaansaatujen sopimusten täytäntöönpanoa. Kertomuksen viimeisessä osassa esitetään päätelmät. 2. Kosovon edistyminen toteutettavuustutkimuksessa mainituissa lyhyen aikavälin ensisijaisissa toimenpiteissä Toteutettavuustutkimuksen mukaan Kosovon on toteutettava lisätoimia oikeusvaltioperiaatteeseen, julkishallintoon, vähemmistöjen suojeluun ja kauppaan liittyen ennen kuin komissio voi ehdottaa vakautus- ja assosiaatiosopimusta koskevia neuvotteluohjeita. · Oikeusvaltioperiaate: Kosovon on osoitettava selkeä sitoutumisensa tulosten saavuttamiseen järjestäytyneen rikollisuuden ja korruption torjunnassa, mukaan lukien tutkimusten aloittaminen, ja varmistettava hyvän yhteistyön jatkuminen EULEXin kanssa. Kosovon on tuettava EULEXin erityistutkimusryhmän työtä. Samaan aikaan kun tuomioistuinten uutta rakennetta toteutetaan, Kosovon on varmistettava, että järjestäytynyttä rikollisuutta, sotarikoksia ja korruptiota koskevista tapauksista vastuussa olevan erikoissyyttäjän toimivalta säilyy. Kosovon on annettava lainsäädäntöä omaisuuden menetetyksi tuomitsemisesta ja tarkistettava rahanpesun ja terrorismin rahoittamisen torjunnasta annettua lakia. Kosovon on laadittava uusi korruptiontorjuntastrategia. Kosovon poliittiset johtajat ja lainvalvonta- ja oikeusviranomaiset ovat pysyneet sitoutuneina järjestäytyneen rikollisuuden ja korruption torjuntaan. Kosovon viranomaiset ja EULEX toimivat kumppaneina jokapäiväisissä käytännön toimissa joko ohjaus- ja neuvontatoimien muodossa tai tekemällä vertaisyhteistyötä yhteisissä tutkimuksissa. Kosovon ja EULEXin yhteistyö on hyvää. Kumppanuuden tulokset näkyvät entistä enemmän. Hyvä esimerkki viime ajoilta on ihmisiä salakuljettaneen, eri puolille Eurooppa ulottuneen rikollisverkoston hajottaminen tammikuun lopussa. EULEXin ja Kosovon yhteisillä poliisitoimilla oli vaikutusta 103 henkilön pidätykseen kymmenessä maassa eri puolilla Eurooppaa, myös Kosovossa. Kosovon erikoissyyttäjä on käynnistänyt viime vuoden lokakuusta alkaen kuusi korruptiotutkintaa (joista kahta hoitavat paikalliset erikoissyyttäjät) ja kuusi tutkintaa, jotka liittyvät järjestäytyneeseen rikollisuuteen (neljään tapaukseen liittyy rajat ylittäviä tekijöitä ja kahta hoitavat paikalliset erikoissyyttäjät). Yhteistyö EULEXin syyttäjien ja paikallisten erikoissyyttäjien välillä on lisääntynyt raportointijakson aikana. Korruption torjunnan erikoisyksikkö Kosovon poliisissa käynnisti yhteistyössä EULEXin kanssa kahdeksan tutkintaa lokakuun 2012 ja tammikuun 2013 välisenä aikana. Ne koskivat järjestäytyneeseen rikollisuuteen, virka-aseman väärinkäyttöön, lahjusten antamiseen ja vastaanottamiseen sekä petoksiin liittyviä rikoksia. Pristinassa sijaitsevan oikeusvaltioperiaatteen soveltamista valvovan yhteisen koordinointielimen kolme puheenjohtajaa (varapääministeri/oikeusministeri, EU:n erityisedustaja/EU-toimiston päällikkö ja EULEXin päällikkö) allekirjoittivat 9. maaliskuuta ns. Compact-asiakirjan. Asiakirja tarjoaa puitteet, joissa määritellään keskeiset oikeusvaltioperiaatteet ja yhteiset tavoitteet sekä keinot, joilla tavoitteet saavutetaan. Koordinointielin aikoo tarkastella asiakirjan täytäntöönpanoa säännöllisesti. Se keskusteli 7. maaliskuuta järjestetyssä kokouksessaan ensimmäisen kerran asiakirjan seurantamekanismista. Kosovon viranomaiset ovat pyytäneet EULEXia valvomaan korkeimpien virkamiesten rekrytointia oikeusvaltion kannalta keskeisiin instituutioihin, kuten poliisiin ja oikeuslaitokseen. Käytännön yhteistyön ja Kosovon viranomaisten vahvan poliittisen sitoutuneisuuden EULEXin työn tukemiseen ja sen toimeksiannon toteuttamiseen on jatkuttava. Kosovon viranomaiset ovat edelleen halukkaita tukemaan EULEXin erityistutkimusryhmän työtä. Uusi tuomioistuinjärjestelmä otettiin käyttöön 1. tammikuuta 2013, ja uudistuksen toteutus on käynnistynyt onnistuneesti. Oikeuslaitoksen uudistuksen tuloksia voidaan arvioida kunnolla vasta sitten, kun muutosprosessi on saatu päätökseen. Tässä yhteydessä Kosovo on pitänyt ennallaan erikoissyyttäjän toimivallan, kuten se lupasi toteutettavuustutkimuksen yhteydessä. Jos oikeuslaitoksen uudistus osoittautuu toimivaksi ja tarve on edelleen olemassa, Kosovo ja EU voivat perusteellisen tarkastelun tehtyään alkaa yhdessä miettiä, miten erikoissyyttäjän toimivaltaa voitaisiin parhaiten mukauttaa uudistettuun rikosoikeusjärjestelmään. Kosovo otti vuoden 2012 jälkipuoliskolla käyttöön uusia strategioita ja toimintasuunnitelmia järjestäytyneen rikollisuuden, huumausaineiden ja terrorismin torjumiseksi. Sillä on myös strategia ja toimintasuunnitelma ihmiskauppaa vastaan. Korruption torjunnan poliittiset puitteet saatiin valmiiksi, kun 11. helmikuuta hyväksyttiin uusi korruption vastainen strategia ja siihen liittyvä toimintasuunnitelma. Lisäksi parlamentti on hyväksynyt lain omaisuuden menetetyksi tuomitsemisesta ja tarkistanut rahanpesun ja terrorismin rahoittamisen torjunnasta annettua lakia. Tämä lainsäädäntö ja mainitut strategiat ovat parantaneet järjestäytyneen rikollisuuden ja korruption torjunnan poliittisia ja oikeudellisia puitteita, ja Kosovon on jatkettava niiden täytäntöönpanoa. · Julkishallinto: Kosovon on annettava tarvittava johdettu lainsäädäntö virkamiehistöstä ja sen palkkauksesta. Kosovon on osoitettava oikeusasiamiehen virastolle toimitilat ja varmistettava sen talousarvion riippumattomuus velvoittamalla hallitus sisällyttämään ehdotus oikeusasiamiehen talousarvioesitykseksi ilman muutoksia parlamentille toimitettavaan kokonaistalousarvioesitykseen. Sen jälkeen, kun toteutettavuustutkimus valmistui, Kosovo on antanut johdettua lainsäädäntöä, jota tarvitaan virkamiehistöä ja sen palkkausta koskevien lakien täytäntöönpanoon. Annetut säädökset koskevat muun muassa virkamiehistön urakehitystä, tiettyjen alojen virkamiesten lakko-oikeuden rajoittamisen ehtoja, vammautuneiden tai terveysongelmista kärsivien virkamiesten hoitomenettelyjä, virkamiesten palkanlisiä ja muita korvauksia sekä parlamentin virkamiesten työaikoja ja ylityökorvauksia. Julkishallintoministeriö teki 3. joulukuuta oikeusasiamiehen viraston suostumuksella päätöksen perustuslakituomioistuimen nykyisten toimitilojen antamisesta oikeusasiamiehen käyttöön. Perustuslakituomioistuin muuttaa EU:n rahoittamaan oikeuspalatsiin, kunhan se valmistuu myöhemmin tänä vuonna. Uudet tilat ja niiden sijainti sopivat hyvin oikeusasiamiehen viraston käyttöön, ja yleisön on helppo käydä virastossa. Oikeusasiamiehen virasto teki kesäkuussa 2012 ehdotuksen talousarviokseen. Hallitus sisällytti sen yleiseen talousarvioesitykseen, joka on toimitettu parlamentille ilman muutoksia. · Vähemmistöjen suojelu: Kosovon on perustettava elin, jolla on suora keskusteluyhteys uskonnollisiin yhteisöihin, erityisesti Serbian ortodoksikirkkoon, uskonnollisen ja kulttuuriperinnön edistämiseksi ja suojelemiseksi. Ympäristö- ja maankäyttöministeri antoi 12. helmikuuta hallinnollisen ohjeen täytäntöönpanon valvontaneuvoston (Implementation Monitoring Council, IMC) perustamisesta. Neuvostossa on viisi jäsentä: jotka edustavat Serbian ortodoksikirkkoa, ympäristö- ja maankäyttöministeriötä, kulttuuri-, nuoriso- ja urheiluministeriötä, Etyjiä ja EU:ta. Ympäristö- ja maankäyttöministeriön ja EU:n edustajat toimivat yhdessä neuvoston puheenjohtajina. Neuvoston ensimmäinen työkokous oli 26. helmikuuta, jolloin kaikki osapuolet vahvistivat lujan sitoutuneisuutensa prosessiin. Huhtikuun 3. päivänä järjestettiin toinen kokous, jossa käsiteltiin kirkon esiin tuomia ongelmia. · Kauppa: Kosovon on pantava täytäntöön kauppa- ja teollisuusministeriön rakenneuudistusta koskeva hallituksen päätös, perustettava elin johtamaan ja koordinoimaan Kosovon neuvotteluja ja tehtävä vaikutustenarviointi kauppaan liittyvistä vakautus- ja assosiaatiosopimuksen osista. Kosovon on saattanut päätökseen kauppa- ja teollisuusministeriön rakenneuudistuksen. Ministeriön uusi rakenne tarjoaa tehokkaan organisaation elimille, jotka vastaavat kauppaa koskevista asioista vakautus- ja assosiaatiosopimuksen neuvotteluissa. Keskeiset virkanimitykset on tehty. Sidosryhmät muun muassa talouselämästä voivat vaikuttaa Kosovon kauppapolitiikkaan virallisten ja säännöllisten kuulemisten kautta. Kuulemisia järjestetään talousneuvostossa, ministeriöiden välisessä kauppapolitiikan neuvostossa ja kauppapolitiikan työryhmässä sekä sen viidessä alaryhmässä (kauppasopimukset, kaupan helpottaminen, teollisuus, maatalous ja palvelut). Kosovon hallitus teki helmikuussa päätöksen vakautus- ja assosiaatiosopimuksen neuvotteluryhmän rakenteesta. Kauppa- ja teollisuusministeriö johtaa siinä teknistä ryhmää, joka avustaa sopimusneuvotteluissa kauppaa koskevissa asioissa. Kauppa- ja teollisuusministeriö on saanut valmiiksi ensimmäisen arvioinnin vakautus- ja assosiaatiosopimuksen vaikutuksista kauppaan. Selvitys sisältää arvion kaupan vapauttamisen vaikutuksista kauppavirtoihin, julkiseen talouteen, tuotokseen ja työllisyyteen. On selvää, että analyysiä on jatkuvasti tarkistettava uuden ja ajantasaisen tiedon mukaan. Ehdotetut menetelmät ja analyysin ensimmäiset tulokset tarjoavat kuitenkin Kosovolle hyvän perustan neuvotteluihin valmistautumista varten. 3. Joulukuussa kokoontuneen neuvoston esiin ottamat muut asiat Kosovon sitoutuminen Pristinan ja Belgradin väliseen vuoropuheluun ja sopimusten täytäntöönpanoon Serbian vaaleja seuranneesta Belgradin ja Pristinan vuoropuhelusta on tullut korkean edustajan tuella korkean tason poliittinen prosessi. Pääministeritason kokoukset aloitettiin lokakuussa 2012. Korkea edustaja teki alusta alkaen prosessin hyvin selväksi molemmille osapuolille: prosessi etenee vähitellen helpommista kysymyksistä vaikeampiin eikä lopputulos jää avoimeksi. Tavoitteena on osapuolten suhteiden asteittainen normalisointi riippumatta siitä, minkä kannan ne ottavat viralliseen asemaan. Samalla osapuolet edistyvät suhteissaan EU:hun. Lokakuun 2012 ja huhtikuun 2013 lopun välillä on järjestetty kymmenen kokousta[2]. Lisäksi presidentit Tomislav Nicolic ja Atifete Jahjaga tapasivat 6. helmikuuta. Korkean tason vuoropuhelun alkuvaiheessa joulukuuhun 2012 saakka keskusteluissa käsiteltiin helpommiksi katsottuja kysymyksiä, kuten yhdennetyn rajaturvallisuuden toteuttamista, uskonnollista ja kulttuuriperintöä sekä yhteysjärjestelyjä. Ensimmäisten kuukausien aikana saavutettiin jo joitakin tärkeitä tuloksia. Tärkein näistä oli yhdennetyn rajaturvallisuuden täytäntöönpano. Joulukuun 2012 loppuun mennessä oli käytössä neljä rajanylityspaikkaa, joista kaksi Pohjois-Kosovossa, ja helmikuun loppuun mennessä kaikki kuusi Serbian ja Kosovon välistä rajanylityspaikkaa oli otettu käyttöön. Täytäntöönpanoa koskevien keskustelujen yhteydessä osapuolet sopivat myös aloittavansa tullien kantamisen ja perustavansa rahaston Pohjois-Kosovon kehittämistä varten. Vapaan liikkuvuuden suhteen on käytössä henkilökortteihin perustuva järjestelmä, joka toimii hyvin. Osapuolet jatkavat tullileimoja koskevan sopimuksen soveltamista. Väestörekisteriin liittyvä työ on edennyt hyvin, ja se valmistunee tammikuuhun 2014 mennessä. Kiinteistörekisterin osalta osapuolet tekevät edelleen tarvittavia valmisteluja. Yliopistotutkintojen hyväksymistä koskeva sopimus etenee sujuvasti. Serbian yhteistyö EULEXin kanssa on edelleen parantunut useilla aloilla. Sitä on tehostettava sitä mukaa kuin osapuolten suhteet normalisoituvat. Yhteistyötä muun muassa järjestäytyneen rikollisuuden torjunnassa helpottavat suorat korkean tason kontaktit ja säännöllinen yhteydenpito operatiivisella tasolla. Serbia on sitoutunut panemaan kokonaan täytäntöön EULEXIN kanssa tekemänsä poliisiyhteistyöpöytäkirjan. Muita osapuolten pääministerien saavuttamia merkittäviä tuloksia ovat sopimus yhteysjärjestelyistä sekä sopimus uskonnollisesti ja kulttuurisesti merkittävien kohteiden suojelun parantamisesta (monietnisen erikoisyksikön perustaminen Kosovon poliisiin). Korkean tason vuoropuhelun toisessa vaiheessa tammikuusta 2013 alkaen pääministerien kokouksissa on keskitytty sellaisten rakenteiden luomiseen Kosovon pohjoisosaan, jotka täyttävät paikallisväestön turvallisuus- ja oikeustarpeet tavalla, jolla varmistetaan yhtenäisen institutionaalisen ja hallinnollisen rakenteen toiminta Kosovossa, kuten joulukuussa 2012 kokoontuneen neuvoston päätelmissä kehotettiin. Osapuolet sopivat, että keskusteluissa pyritään sellaiseen periaatteiden ja järjestelyjen kokonaisuuteen, joka antaa Kosovon serbiyhteisölle uuden tulevaisuudenvision ja esittää ratkaisuja heidän huoliinsa ja tarpeisiinsa mutta pitää samalla Kosovon instituutiot ja oikeudellisen kehyksen toimivana. Molemmat osapuolet ovat koko korkean tason prosessin ajan olleet erittäin sitoutuneita prosessiin. Erityisesti maiden pääministerit ovat luoneet hyvät yhteistyösuhteet ja osoittaneet poliittista rohkeutta ja kypsyyttä hyvin arkaluonteisista ja monitahoisista asioista keskustellessaan, vaikka taustalla ollut poliittinen ilmapiiri on usein ollut vaikea. Heille on annettava tästä tunnustusta. Vuoropuhelun viime vaiheessa molempien osapuolten varapääministerit tulivat mukaan kokouksiin. Tämän ansiosta niihin saatiin lisää paikallistason poliittista legitimiteettiä ja asiantuntemusta. Pohjois-Kosovoa ja Kosovon serbiyhteisön ongelmia koskevat keskustelut saatiin päätökseen 19. huhtikuuta, jolloin parafoitiin ”ensimmäinen sopimus suhteiden normalisoinnin periaatteista”. Sopimuksessa määrätään sellaisen Kosovon serbienemmistöisten kuntien liiton/yhteisön perustamisesta, joka toimisi Kosovon nykyisen oikeudellisen kehyksen puitteissa. Tällä liitolla/yhteisöllä on oma perussääntö ja omat toimielimet samoin kuin Kosovossa olevalla toisella kuntien liitolla ja se edustaa aluettaan keskushallintoon päin. Poliisitoimea koskevissa sopimuksen määräyksissä vahvistetaan periaate, jonka mukaan Kosovossa on yksi poliisikunta. Siinä määrätään myös Pohjois-Kosovon kaikkien poliisijoukkojen yhdistämisestä Kosovon poliisiin. Pohjoisosan neljää kuntaa varten nimitetään alueellinen poliisikomentaja. Hänet nimittää Kosovon sisäasiainministeriö kyseisten neljän kunnan pormestarien laatimalta listalta. Yksimielisyyteen päästiin siis siitä, että maan pohjoisosan serbienemmistöisten kuntien neljä pormestaria kuulisivat asiasta kuntien liittoa/yhteisöä ja toimittaisivat sitten sisäasiainministeriölle listan, jonka perusteella ministeriö tekee nimityksen. Oikeuslaitosta koskevissa sopimuksen määräyksissä vahvistetaan periaate, jonka mukaan kaikki oikeusviranomaiset integroidaan Kosovon oikeudelliseen kehykseen, jonka puitteissa ne sitten toimivat. Pristinaan perustetaan muutoksenhakutuomioistuin, jossa käsitellään kaikki Kosovon serbienemmistöisiä kuntia koskevat asiat ja jonka yksi jaosto sijoitetaan pysyvästi Mitrovican pohjoisosaan. Sopimuksen mukaan maan pohjoisosan kunnissa järjestetään Etyjin tuella kunnallisvaalit vuonna 2013. Sopimustekstissä määrätään myös energiaa ja telealaa koskevien keskustelujen päätökseen saattamisesta kesäkuun puoleenväliin mennessä. Osapuolet ovat sopineet, etteivät ne estä tai kannusta muita estämään toisen osapuolen edistymistä toimissa, jotka liittyvät EU:hun lähentymiseen. Osapuolet sopivat lisäksi, että ne hyväksyvät täytäntöönpanosuunnitelman 26. huhtikuuta mennessä ja perustavat täytäntöönpanoa käsittelevän komitean EU:n avustuksella. EU myös odottaa, että osapuolet jatkavat, uuden yhteisymmärryksensä / uusien suhteidensa hengessä ja tämän vaikuttamatta Kosovon asemaa koskeviin kantoihin, työtään suhteidensa normalisoimiseksi. Tässä yhteydessä niiden olisi käsiteltävä muun muassa Kosovon liittymistä kansainvälisiin järjestöihin tai sen osallistumista niiden toimintaan. Julkishallinnon uudistaminen Toteutettavuustutkimuksessa pääteltiin, että vakaan, ammattimaisen julkishallinnon edellyttämä oikeudellinen kehys on suurelta osin valmis. Kosovo on toteuttanut tutkimuksessa määritellyt lyhyen aikavälin ensisijaiset toimenpiteet ja tällä tavalla parantanut oikeudellista kehystään ja luonut suotuisat olosuhteet virkamiehistöä ja sen palkkausta koskevien lakien täytäntöönpanolle. Kosovo on nyt alkanut keskittyä lainsäädännön täytäntöönpanoon sekä julkishallinnon uudistusstrategiaan ja siihen liittyvään toimintasuunnitelmaan. Kosovo on myös pyrkinyt lujittamaan oikeusasiamiehen virastoa. Parlamentti hyväksyi sille täksi vuodeksi hiukan yli miljoonan euron määrärahan, kun viime vuonna määräraha oli 636 000 euroa. Lisäys mahdollistaa henkilöstön kasvattamisen 48:sta 60:een työntekijään. Julkishallinnon uudistaminen on pitkän aikavälin hanke. Tämä on edelleen haaste muillekin Länsi-Balkanin maille, joiden kanssa on tehty vakautus- ja assosiaatiosopimukset. Kosovon tähänastinen edistyminen muodostaa tarvittavan pohjan (lainsäädännölliset ja poliittiset puitteet) edistyksen jatkumiselle tällä tärkeällä alalla. Oikeusvaltion lujittaminen Toteutettavuustutkimuksessa pääteltiin, että oikeusvaltioperiaatteen toteutumisen varmistava institutionaalisen ja oikeudellisen kehyksen ydin on perustettu. Kosovon johtajat ovat useissa yhteyksissä vahvistaneet poliittisen sitoutuneisuutensa järjestäytyneen rikollisuuden ja korruption torjumiseen. Tämän poliittisen sitoumuksen pohjalta Kosovon lainvalvonta- ja oikeusviranomaiset voivat edelleen tehostaa toimintaansa ja etenkin antaa näyttöä järjestäytyneen rikollisuuden ja korruption torjuntatoimistaan. Kosovon on jatkettava toimia ihmis-, huume- ja asekaupan ehkäisemiseksi ja torjumiseksi. Syyttäjä on tuonut oikeuteen joitakin merkittäviä tapauksia. Pristinan piirituomioistuin vahvisti viime marraskuussa syyttäjän esittämän syytteen mukaisesti eräiden entisten ministerien syyllistyneen virka-aseman väärinkäyttöön ja petokseen. Oikeuskäsittely on vielä kesken. Lisäksi Pristinan piirituomioistuin vahvisti marraskuussa 2012 Pristinan kunnan julkisten hankintojen toimiston entisen johtajan ja viiden muun virkamiehen syyllistyneen virka-aseman väärinkäyttöön. Pejan tuomioistuin antoi loka- ja marraskuussa 2012 tuomiot 34 henkilölle, joukossa Pejan liiketaloudellisen tiedekunnan korkeita virkamiehiä, joiden oli todettu syyllistyneen muun muassa virka-aseman väärinkäyttöön, petoksiin ja virallisten asiakirjojen väärentämiseen. Tuomiossa muun muassa kiellettiin tuomittuja enää toimimasta virkatehtävissä. Kosovon ja EULEXin tuomareista muodostettu tuomaristo Pejan ensimmäisen asteen tuomioistuimessa tuomitsi tammikuussa 2013 yhdeksän syytettyä ihmisten salakuljetukseen liittyvistä rikoksista. Kaikkiaan Kosovon tuomioistuimet ovat käsitelleet vuoden 2012 aikana 183 virka-aseman väärinkäyttöön liittyvää tapausta, kuusi järjestäytyneeseen rikollisuuteen liittyvää tapausta, 22 ihmiskauppaan liittyvää tapausta, 186 huumausainerikoksiin liittyvää tapausta ja 24 aserikoksiin liittyvää tapausta. Nämä konkreettiset tulokset osoittavat, miten hyvin Kosovon ja EULEXin käytännön yhteistyö sujuu. Järjestäytyneen rikollisuuden ja korruption torjunta on kuitenkin edelleen haaste, ja Kosovon on jatkettava edistymistä tällä alalla sekä yksinään että yhteistyössä EULEXin kanssa. Toteutettavuustutkimuksessa pääteltiin, että oikeuslaitoksen keskeiset instituutiot ovat alkaneet hoitaa tehtäviään ja että lainsäädäntö antaa vankat takeet oikeuslaitoksen riippumattomuudesta. Tuomioistuimiin ja syyttäjälaitokseen sovellettavat lait tulivat voimaan 1. tammikuuta. Samalla tuomioistuin- ja syyttäjäjärjestelmä muuttui. Aiempaan järjestelmään kuului kaupunkien tuomioistuimia ja piirituomioistuimia, jotka korvattiin seitsemällä ensimmäisen oikeusasteen tuomioistuimella ja yhdellä muutoksenhakutuomioistuimella. Uuden järjestelmän käyttöönotto sujui suuremmitta vaikeuksitta. Uusi oikeudellisen kehys tukee Kosovon oikeuslaitoksen riippumattomuutta, tehokkuutta, vastuuvelvollisuutta ja puolueettomuutta, ja sen toimintaa seurataan jatkossakin. Uusi rikoslaki ja rikosprosessilaki tulivat voimaan yhtä aikaa tuomioistuimiin ja syyttäjälaitokseen sovellettavien lakien kanssa. Seurauksena on suuri muutos Kosovon oikeus- ja rikosoikeusjärjestelmässä. Uudessa rikoslaissa säädetään muun muassa ihmisten salakuljetuksesta, ihmiskaupasta, huumausaineiden tuotannosta ja kaupasta, järjestäytyneestä rikollisuudesta, korruptiosta ja asekaupasta. Siinä otetaan huomioon erikoissyyttäjän yksinomainen ja toissijainen toimivalta. On vielä liian varhaista luonnehtia näiden uudistusten käytännön vaikutusta, koska lakien täytäntöönpano on vasta aloitettu. On odotettavissa, että näin laajojen muutosten käytännön toteutus edellyttää vielä lainsäädännöllisiä muutoksia. Toteutettavuustutkimus vahvisti, että sananvapaus on taattu perustuslaissa. Kosovo kumosi viime vuoden lokakuussa rikoslain kaksi artiklaa, jotka koskivat tiedotusvälineiden rikosoikeudellista vastuuta ja toimittajien tietolähteiden suojelemista. Uudessa rikosprosessilaissa toimittajat on sisällytetty niiden todistajien ryhmään, jotka on vapautettu todistamisvelvollisuudesta. Tämän seurauksena tiedotusvälineillä ei ole rikosoikeudellista vastuuta. Asiaa käsittelevä parlamentin valiokunta järjesti 28. helmikuuta Etyjin tuella toimittajajärjestöjen edustajien julkisen kuulemisen. Siinä keskusteltiin tiedotusvälineiden vapauksiin vaikuttavista asioista, kuten toimittajiin kohdistuvista fyysisistä hyökkäyksistä ja uhkauksista. Kosovon poliisi aloitti yhteistyössä EULEXin kanssa viime vuoden lopulla tutkinnan uhkauksista, joita oli esitetty seksuaalivähemmistöjä koskevan lehden julkaisseen kansalaisjärjestön jäseniä kohtaan. Kosovon viranomaisia kritisoidaan säännöllisesti parlamentissa, tiedotusvälineissä, kansalaisyhteiskunnassa tai julkisissa protesteissa. Kosovon on jatkettava olosuhteiden kehittämistä sananvapaudelle myönteiseen suuntaan ja varmistettava, että toimittajiin kohdistuvat hyökkäykset tutkitaan perusteellisesti. Keinoja Kosovon tukemiseen uudistuksissa Komissiolla on useita välineitä Kosovon opastamiseen uudistuksissa. Komission annettua vuonna 2009 tiedonannon Kosovon Eurooppa-perspektiivin toteuttaminen[3] käynnistettiin vakautus- ja assosiaatioprosessia koskeva vuoropuhelu, joka on osoittautunut keskeiseksi mekanismiksi, kun keskustellaan Kosovon yleisestä EU-uudistussuunnitelmasta ja määritellään sen prioriteetteja. Oikeusvaltioperiaatetta koskevassa järjestelmällisessä vuoropuhelussa määritellään EU:n ja Kosovon yhteisiä prioriteetteja tämän alan haasteissa. Se tarjoaa vahvaa poliittista ohjausta uudistuksissa oikeusvaltion lujittamiseksi. Viisumivapautta koskeva vuoropuhelu käynnistettiin Kosovon kanssa tammikuussa 2012. Kuten muissakin Länsi-Balkanin maissa, se on myös Kosovossa keskeinen kehys oikeusvaltioperiaatteeseen liittyville uudistuksille. Eurooppaan integroitumisesta vastaavalla ministeriöllä on tärkeä rooli kaikissa näissä prosesseissa. Se on perustanut Kosovoon hyvät mekanismit priorisointia, koordinointia ja tulosten varmistamista varten. Muita Kosovon Eurooppa-perspektiiviin liittyviä asioita joulukuussa kokoontuneen neuvoston päätelmissä Neuvosto muistutti joulukuussa, että EU on valmis tukemaan Kosovon taloudellista ja poliittista kehitystä lähentämällä Kosovoa Eurooppaan alueen Eurooppa-perspektiivin mukaisesti. Neuvosto korosti jälleen tarvetta toteuttaa tavoitteen mukaisia konkreettisia toimia. Kosovosta vuonna 2009 antamassaan tiedonannossa komissio ehdotti, että selvitetään mahdollisuutta puitesopimukseen Kosovon kanssa yleisistä periaatteista, joilla se voisi osallistua EU:n ohjelmiin. Neuvosto valtuutti lokakuussa 2012 komission neuvottelemaan tällaisen sopimuksen. Komissio sai tämän vuoden alussa sopimusneuvottelut päätökseen, ja se aikoo pian tehdä ehdotukset neuvoston päätöksiksi puitesopimuksen allekirjoittamisesta ja tekemisestä. Kosovosta tuli Euroopan jälleenrakennus- ja kehityspankin (EBRD) jäsen ja kohdemaa joulukuussa 2012. EBRD valmistelee kolmivuotista maastrategiaa. Sen avulla pankki voi laajentaa ja monipuolistaa toimiaan, joilla se tukee Kosovon sosioekonomista kehitystä. EBRD:n edustajat vierailijat Kosovossa joulukuussa. Pankki muutti Pristinassa suurempiin toimitiloihin voidakseen lisätä Kosovossa sijaitsevaa henkilöstöään. Pankin pääjohtaja vieraili Kosovossa 8. helmikuuta. Euroopan investointipankki keskustelee parhaillaan puitesopimuksesta Kosovon hallituksen kanssa. Osapuolten on sovittava, millä aloilla pankki tekee maahan investointeja. Sopimus on tarkoitus hyväksyä ja allekirjoittaa kevään kuluessa. Pankki voi aloittaa toimet pian sen jälkeen. EIP ja komissio tekivät yhteisen vierailun Kosovoon joulukuussa 2012. EIP ei aio pitää Kosovossa pysyvää edustajaa. 4. Päätelmät Sen jälkeen, kun toteutettavuustutkimus valmistui lokakuussa 2012 ja joulukuussa 2012 kokoontunut neuvosto teki päätelmänsä, Kosovo on toteuttanut kaikki tutkimuksessa määritellyt lyhyen aikavälin ensisijaiset toimenpiteet. Kosovo on osoittanut sitoutuneisuutta järjestäytyneen rikollisuuden ja korruption torjuntaan. Se on antanut tarvittavan lainsäädännön ja hyväksynyt strategia-asiakirjat sekä pitänyt ennallaan erikoissyyttäjän toimivallan. Useita järjestäytynyttä rikollisuutta ja korruptiota koskevia tutkimuksia on käynnistetty. Kosovo on tehnyt hyvää yhteistyötä EULEXin kanssa, ja se on edelleen halukas tukemaan EULEXin erityistutkimusryhmän työtä. Oikeusasiamiehen virasto on saanut uudet toimitilat. Hallitus ei muuttanut oikeusasiamiehen talousarvioesitystä ennen koko talousarvioesityksen toimittamista parlamentille. Julkishallinnon uudistuksen toteuttamiseksi tarvittava johdettu lainsäädäntö on myös annettu. Serbian ortodoksikirkkoa, Kosovon viranomaisia, EU:ta ja Etyjiä edustava täytäntöönpanon valvontaneuvosto on perustettu, ja se on aloittanut toimintansa. Kauppa- ja teollisuusministeriön rakenneuudistus on saatettu päätökseen, ja keskeiset virkanimitykset on tehty. On perustettu hallintoelin johtamaan ja koordinoimaan neuvotteluja kauppaan liittyvistä vakautus- ja assosiaatiosopimuksen osista. Kosovo kykenee määrittelemään neuvottelukantansa vakautus- ja assosiaatiosopimuksen vaikutuksista kauppaan tehdyn arvioinnin perusteella. Tämän vuoksi komissio tekee ehdotuksen neuvoston päätökseksi, jotta neuvosto antaisi luvan aloittaa neuvottelut Euroopan unionin ja Kosovon vakautus- ja assosiaatiosopimuksesta[4]. Kosovo on toteuttanut joulukuussa 2012 kokoontuneen neuvoston päätelmien mukaisesti merkittäviä toimia parantaakseen suhteitaan Serbiaan näkyvällä ja kestävällä tavalla. Kosovo on osallistunut aktiivisesti ja rakentavasti EU:n tukemaan vuoropuheluun Serbian kanssa. Keskustelut on aloitettu monista kysymyksistä, jotka on ratkaistava, jotta suhteet Serbiaan paranisivat näkyvästi ja kestävästi. Vuoropuhelusta on tullut korkean edustajan tuella korkean tason poliittinen prosessi. Lokakuun 2012 ja huhtikuun 2013 lopun välillä on järjestetty kymmenen kokousta. Lisäksi presidentit Tomislav Nicolic ja Atifete Jahjaga tapasivat 6. helmikuuta. Vuoropuhelussa tähän mennessä saavutettujen sopimusten täytäntöönpanoa on myös jatkettu. Yhdennetyn rajaturvallisuuden puitteissa on kaikilla kuudella raja-asemalla avattu yhteinen väliaikainen rajanylityspaikka, ja ne toimivat hyvin. Joulukuussa 2012 tehtyä sopimusta uskonnollisesti ja kulttuurisesti merkittävien kohteiden suojelun parantamisesta pannaan täytäntöön. Osapuolet jatkavat tullileimoja koskevan sopimuksen soveltamista. Väestörekisteriin liittyvä työ on edennyt hyvin, ja se valmistunee tammikuuhun 2014 mennessä. Kiinteistörekisterin osalta osapuolet tekevät edelleen tarvittavia valmisteluja. Yliopistotutkintojen hyväksymistä koskeva sopimus etenee sujuvasti. Osapuolet ovat myös sopineet aloittavansa tullien kantamisen ja perustavansa rahaston Pohjois-Kosovon kehittämistä varten. Korkean tason vuoropuhelun toisessa vaiheessa tammikuusta 2013 alkaen pääministerien kokouksissa on keskitytty Kosovon pohjoisosaan. Keskustelujen tuloksena parafoitiin 19. huhtikuuta 2013 ”ensimmäinen sopimus suhteiden normalisoinnin periaatteista”. Tämän perusteella komissio katsoo, että Kosovo on toteuttanut vakavissaan ja rakentavasti toimia, joilla pyritään Serbian-suhteiden näkyvään ja kestävään parantamiseen. * Tämän nimeäminen ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen. [1] COM(2012) 602 final. [2] 19. lokakuuta, 7. marraskuuta, 4. joulukuuta, 17. tammikuuta, 20. helmikuuta, 4. maaliskuuta, 2. huhtikuuta, 17. huhtikuuta ja 19. huhtikuuta. [3] KOM(2009) 534 lopullinen. [4] COM(2013) 200 final.